Για αναξιοκρατικές επιλογές από την κομματική «μήτρα» κατηγορεί την κυβέρνηση στην τοποθέτηση διοικητών νοσοκομείων το Κίνημα Αλλαγής.

Το ΚΙΝΑΛ συγκέντρωσε στοιχεία για τους 60 από τους συνολικά 112 διοικητές νοσοκομείων (ένα ποσοστό της τάξης του 67%) απ’ όπου αποτυπώνεται, σύμφωνα με τη λίστα που έδωσαν στη δημοσιότητα, ότι πρόκειται για κομματικά στελέχη της ΝΔ και αποτυχόντες πολιτευτές.

«Αυτό δεν σημαίνει ότι και οι υπόλοιποι δεν είναι κομματικές επιλογές, αλλά δεν βρήκαμε στοιχεία γι’ αυτούς» λένε στη Χ. Τρικούπη.

Σε δήλωσή του ο γραμματέας του Κινήματος Αλλαγής Μανώλης Χριστοδουλάκης, τονίζει μεν ότι «δεν «ποινικοποιείται» η κομματική ιδιότητα κανενός» ωστόσο προσθέτει: «Δεν μπορεί, όμως, να αποτελεί και το διαβατήριο, το κύριο κριτήριο, για τη στελέχωση της διοίκησης των Δημόσιων Νοσοκομείων».

Η λίστα που έδωσε στη δημοσιότητα το ΚΙΝΑΛ:

Η δήλωση του γραμματέα του ΚΙΝΑΛ Μανώλη Χριστοδουλάκη:

«Μετά από 10 χρόνια κρίσης, θα περίμενε κανείς ότι το πολιτικό μας σύστημα έχει κατανοήσει την ανάγκη να υπερβεί οριστικά τις λογικές του πελατειακού κράτους. Ότι έχει εμπεδωθεί η απαίτηση να προχωρήσουμε σε αποκομματικοποίηση της δημόσιας διοίκησης, αφήνοντας πίσω μας λάθη και πρακτικές του παρελθόντος. Λάθη και πρακτικές που αναμφίβολα από όλους έγιναν, παρότι είμαστε οι μόνοι που προσπαθήσαμε να ανοίξουμε ένα νέο διαφορετικό δρόμο αξιοκρατίας και διαφάνειας.

Όμως είναι η ώρα να προχωρήσουμε αποφασιστικά μπροστά. Δεν «ποινικοποιείται» η κομματική ιδιότητα κανενός. Δεν μπορεί, όμως, να αποτελεί και το διαβατήριο, το κύριο κριτήριο, για τη στελέχωση της διοίκησης των Δημόσιων Νοσοκομείων. Πολύ γρήγορα η ΝΔ πέταξε στο καλάθι των αχρήστων τις διακηρύξεις για «φιλελεύθερη» αξιοκρατία, και καταφεύγει στις παλιές και καταδικασμένες πρακτικές».